Pengasas Top Glove Untung Besar, Bakal Terima Dividen Sebanyak RM490 Juta

Pengasas Top Glove, Tan Sri Dr Lim Wee Chai yang mempunyai sekitar 35% saham syarikat atau 2.8 bilion unit saham bakal menerina pulangan dividen yang luar biasa pada suku ini, lapor Ekonomi Rakyat.

Top Glove sebelum ini mengumumkan dividen sebanyak 16.5 sen sesaham bakal menyaksikan Lim Wee Chai dijangka menerima sekitar RM490 juta dividen berikutan prestasi yang memberangsangkan.

Faktor keuntungan yang didorong oleh situasi pandemik ini telah meletakkan beliau sebagai orang ketujuh terkaya di Malaysia. Dengan kekayaan beliau berdasarkan pegangan saham Top Glove bernilai sekitar RM19.35 bilion.

Selain beliau, Kumpulan Wang Simpanan Pekerja (KWSP) yang mempunyai 5.6% saham di Top Glove juga bakal menerima pulangan dividen dan dijangka menerima sekitar RM73.5 juta pulangan dari pelaburan ini.

Beliau yang bertanggungjawab menubuhkan Top Glove pada 1991 kini berjaya menambah kekayaan sebanyak RM13.7 bilion dalam masa setahun, walaupun dunia sedang bergelut dengan pandemik COVID-19.

Untuk rekod, Top Glove sebelum ini terpalit dengan beberapa isu kontroversi yang melibatkan hak asasi para pekerja. Ia mendapat perhatian di Amerika Syarikat selepas beberapa media antarabangsa melaporkan kes salah laku terhadap pekerja warga asing di Top Glove.

Terdahulu, dokumentari dari media antarabangsa memaparkan realitu sebenar pekerja warga asing di Top Glove. Klik pautan di bawah untuk membaca.

Dokumentari Ini Papar Realiti Sebenar Pekerja Warga Asing Di Syarikat Top Glove Malaysia

Tak Jaga Kebajikan Pekerja, Kerajaan Buka 19 Kertas Siasatan Terhadap Top Glove

Kes COVID-19 Warga Asing Naik Mendadak, Rakyat Malaysia Mahu Top Glove Bertanggungjawab


Pengasas Twitter Yakin Bitcoin Mampu Menjadi Matawang Utama

Sebuah kenyataan yang berani dikeluarkan oleh CEO kepada Twitter dan Square iaitu Jack Dorsey. Berdasarkan temuramah beliau bersama The Times baru-baru ini, beliau sangat positif dengan perkembangan bitcoin.

Kenyataan beliau dilihat sangat yakin apabila beliau menjangkakan bitcoin bakal menjadi matawang utama pengguna 10 tahun daripada sekarang iaitu menjelang 2028. Meskipun idea ini dilihat kurang realistik bagi orang ramai, CEO Twitter ini masih yakin dengan kripto wang ini.

Berdasarkan beberapa laporan lain, Jack Dorsey sememangnya merupakan peminat kepada bitcoin dan turut melabur sebahagian asetnya di dalam bitcoin.

Meskipun beliau merupakan individu berpengaruh, ramai yang beranggapan kenyataan beliau hanyalah sekadar spekulasi untuk meningkatkan kepercayaan orang ramai terhadap bitcoin sekaligus meningkatkan nilai kripto wang ini.

Bagaimana pula dengan anda? Yakinkah anda dengan idea untuk menjadikan bitcoin sebagai matawang utama dalam jangka masa 10 tahun akan datang?


Pengasuh Disyaki Dera Kanak-Kanak Autisme Ditahan, Lima Saksi Dipanggil Untuk Bantu Siasatan

Sejak semalam satu negara heboh dengan kejadian rakaman seorang pengasuh wanita warga Singapura yang juga pengurus sebuah pusat intervensi kanak-kanak di Ampang memukul seorang kanak-kanak autisme.

Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa dipercayai didera pada 1 Oktober lalu sekitar 8.45 pagi hingga 12.45 tengah hari selepas bapanya menyedari terdapat kesan lebam pada bahagian bahu sebelah kiri dan di kedua-dua belah mata anaknya.

Bapa mangsa terkejut setelah melihat semula rakaman cctv yang ada pada premis tersebut di mana anaknya dilayan dengan kasar oleh pengurus pusat interversi itu sendiri apabila mangsa mengelak untuk makan.

Hasil siasan lanjut mendapati wanita warga asing berusia 51 tahun itu turut menggajikan tiga pekerja warga tempatan yang juga berada di pusat itu semasa kejadian tersebut berlaku.

“Wanita itu mempunyai tujuh pelajar termasuk mangsa yang kesemuanya OKU (autisme). Hasil siasatan lanjut juga mendapati pusat asuhan yang dikendalikan oleh suspek telah beroperasi selama tujuh tahun dan semakan awal mendapati status lesen dimilikinya telah tamat tempoh,” terang Asisten Komisioner Mohamad Farouk Eshak.

Pas lawatan wanita tersebut turut disyaki telah tamat tempoh dan dia direman sehingga Selasa depan bagi membantu siasatan di bawah Seksyen 31 (1) (a) Akta Kanak-Kanak 2001 iaitu pengabaian kanak-kanak serta Seksyen 15 (1) Akta Imigresen 1952 iaitu tinggal lebih masa dan pas sosial tamat tempoh.

Tambah Mohamad Farouk, polis memanggil lima saksi dan pihaknya setakat ini sudah mengambil keterangan dua saksi berhubung kejadian itu.

“Hari ini tiga saksi dipanggil untuk dirakam keterangan.

“Kes ini masih lagi dalam siasatan dan kertas siasatan akan diserahkan kepada Timbalan Pendakwa Raya untuk arahan lanjut,” katanya dalam satu kenyataan hari ini.

Setakat artikel ini ditulis, hantaran asal oleh bapa mangsa telah mendapat perhatian oleh puluhan ribu pengguna media sosial mahukan keadilan serta tindakkan tegas dikenakan kepada si pelaku yang menyebabkan kecederaan kepada mangsa.

Dalam berita lain, Loca B berasa sedih apabila permohonan kewarganegaraan Malaysia untuk anaknya seperti tiada pengakhiran yang baik. Baca lebih lanjut melalui pautan di bawah.

Berderai Air Mata, Loca B Terkilan Anak Masih Belum Dapat Kewarganegaraan Malaysia

Kecuaian Punca Kemalangan Maut, Ahmad Dhani Tepati Janji Sara Enam Janda Sejak 8 Tahun Lalu


Pengawal Keselamatan Dipecat Selepas Lukis Mata Pada Lukisan Bernilai Jutaan Ringgit

Siapa sangka individu yang diberi kepercayaan untuk menjaga barang bernilai di sebuah galeri seni di Rusia menbuat onar dengan menconteng sebuah lukisan berharga di galeri tersebut.

Lebih mengejutkan, perbuatan vandalisme tersebut dilakukan oleh pengawal keselamatan tersebut pada hari pertama beliau bekerja di galeri tersebut. Perbuatan tersebut dilakukannya kerana berasa ‘bosan’ ketika sedang bertugas di galeri berkenaan.

‘Three Figures’ karya pelukis Anna Leporskaya itu dilukis sekitar tahun 1932 dan 1934, telah diinsuranskan pada harga USD1.3 juta (~RM5.4 juta). Lukisan berkenaan adalah salah satu lukisan yang sedang dipamerkan di Boris Yeltsin Presidential Center, Ekaterinburg.

Lukisan berkenaan asalnya mempamerkan figura 3 bentuk badan manusia tanpa wajah. Pengawal berkenaan yang ‘gatal tangan’ telah melukis mata pada lukisan tersebut dengan menggunakan pen.

There’s a very long, historical tradition of members of the public damaging Art – for various reasons – Picasso, Rembrandt, Dali, Rothko have all had paintings vandalised. https://t.co/1traFc1v4b

— Prof David Wilson (@ProfDavidWilson) February 10, 2022

Alexander Drozdov, pengarah di galeri berkenaan tidak menamakan pengawal tersebut dan dia bekerja dengan syarikat keselamatan swasta dan dilaporkan telah dipecat oleh syarikat tersebut. “Motif beliau berbuat demikian masih tidak lagi diketahui tetapi ia satu perbuatan yang tidak masuk akal,” kata beliau.

Menurut pakar lukisan yang memeriksa lukisan tersebut, mereka sedikit lega kerana lukisan mata itu tidak terlalu dalam dan masih boleh dibaik pulik.

Namun, kos baik pulih itu dijangka bakal menelan belanja sekitar USD4,600 (~RM19,263). Pihak polis telah membuka siasatan terhadap kes ini dan pegawai keselamatan berkenaan mungkin berdepan denda atau dipenjarakan sehingga 3 bulan jika sabit kesalahan.

Sebelum ini, seorang artis ternama telah menghantar lukisan kosong ke sebuah muzium di Denmark walaupun sudah menerima bayaran RM345,000. Baca lagi pada pautan di bawah.

Artis Cuma Hantar Dua Lukisan Kosong Selepas Terima RM345,000 Daripada Muzium Di Denmark

Guna Karya Seni Tanpa Izin Pelukis, Salt Bae Disaman RM20 Juta

IKEA Silap Cetak Beg, Kata ‘Alamak’ Dan Jadikannya Beg Edisi Khas


Pengawal Keselamatan Nepal Didera Warga Tempatan, Kedutaan Nepal Buat Laporan Polis

Satu video berdurasi 44 saat viral di media sosial dengan seorang pengawal keselamatan warga asing dari Nepal telah dipukul oleh seorang lelaki warga tempatan.

Kejadian yang dipercayai berlaku di Malaysia ini telah menaikkan kemarahan warga Nepal dan telah mendapat perhatian kedutaan Nepal di Malaysia.

Working 7 days a week for long hours, often debt bondage from exorbitant recruitment related fees/costs, cheated by Malaysian/Nepali recruitment agencies and brokers, living in squalid accomodation it is often truly barely a human existence @livinglizly @tashny @AnanthalakshmiA pic.twitter.com/44vVJ9LbY3

— Andy Hall (@Atomicalandy) July 31, 2020

Di dalam video tersebut, seorang lelaki berbaju biru telah bertindak memukul warga asing tersebut dengan kayu cota. Selain itu, lelaki warga tempatan tersebut turut menumbuk muka dan bahagian badan pengawal keselamatan tersebut.

“Kedutaan Nepal, Kuala Lumpur mengambil maklum dengan satu video yang viral di media sosial baru baru ini mengenai serangan terhadap pengawal keselamatan di Malaysia.

“Laporan polis telah dimulakan untuk siasatan lanjut. Kedutaan mengalu-alukan sebarang maklumat tambahan mengenai kejadian ini melalui alamat e-mel kami [email protected] atau nombor hotline kami 0162472777,” kata kenyataan yang dimuat naik oleh Kedutaan Nepal di Kuala Lumpur.

Sejak berita ini dimuat naik, masih belum ada apa-apa laporan terbaharu mengenai kejadian tersebut. Kebanyakan orang ramai masih berteka teki di mana kejadian ini berlaku dan siapakah lelaki warga tempatan yang bertindak mendera pengawal keselematan tersebut.

Terdahulu, satu syarikat pengeluar Peralatan Perlindungan Peribadi (PPE) telah ditunduh bersifat menekan dan tidak menjaga kebajikan warga asing. Klik pautan di bawah untuk membaca.

Dokumentari Ini Papar Realiti Sebenar Pekerja Warga Asing Di Syarikat Top Glove Malaysia

Warga Tempatan Dalang Disebalik Sindiket Pemalsuan Dokumen Ujian Saringan COVID-19 Untuk Warga Asing

Sistem Imigresen Tergendala Lebih 4,000 Kali Antara Punca 214,398 Warga Asing Tiada Rekod Keluar Malaysia


Pengawal Keselamatan Tular Pamer Bakat Main Piano Rupanya Ada Ijazah Dalam Muzik

Seorang pengawal keselematan mengejutkan orang ramai dengan bakat yang terpendam. Kejadian yang berasal di Shah Alam tersebut telah membuatkan kebanyakan netizen terpegun dengan bakat yang beliau ada.

Dalam sebuah video yang tular, pengawal keselamatan terbabit telah mempamerkan bakatnya bermain alat muzik piano.

Video itu, yang dirakam oleh pengguna @g3nkhis pada 13 April, menampilkan seorang pengawal keselamatan yang memainkan pelbagai melodi, termasuk lagu dari filem Howl’s Moving Castle, Beethoven’s Für Elise, dan SZA’s Kill Bill.

Pada mulanya, pengawal itu malu apabila menyedari dia sedang dirakam, tetapi perakam menggalakkannya untuk terus bermain, aksinya tular dan ditonton oleh orang ramai. Setakat ini, video tersebut telah menerima lebih 28,000 tanda suka dan 528,000 tontonan.

Menurut komen daripada ahli keluarganya, pengawal keselamatan terbabit difahamkan memiliki ijazah dalam bidang muzik. “(Dia) ada ijazah dalam muzik. Untuk hidup, perlu makan, asalkan ada sumber pendapatan yang ikhlas. All the best, abang ngah, saya doakan awak.”

Netizen juga kagum dengan sikap sopan pengawal keselamatan terbabit. Sebahagian netizen kagum dan mendoakan agar bakatnya tidak disia-siakan.

Satu komen menyebut bahawa mereka yang mempunyai kemahiran bermain piano biasanya adalah individu yang bijak.

Komen lain mencerminkan profesion pengawal sebagai anggota keselamatan, menyatakan bahawa skop bakat dan keupayaan seseorang tidak boleh ditentukan semata-mata oleh pekerjaan mereka, dan memuji kemahirannya bermain piano, sambil berseru “Ya Allah, (dia) seorang pengawal keselamatan lagi. sangat mahir bermain piano!”


Pengawalan Ketat SOP Di Anugerah Entertainment SBS Curi Perhatian Penonton

Baru-baru ini, syarikat produksi Seoul Broadcasting System (SBS) baru sahaja menganjurkan majlis anugerah tahunan yang dikenali sebagai Entertainment Awards Show. Ekoran pandemik COVID-19 yang masih lagi berleluasa, hanya selebriti yang terlibat sahaja yang hadir ke majlis tersebut.

Hal ini merupakan salah satu cara pihak syarikat produksi untuk mengendali standard operating procedure (SOP) penjarakan sosial bagi mengelakkan virus itu dari menjangkiti mereka yang hadir ke majlis.

Majlis tanpa penonton merupakan sesuatu yang biasa malah, sesetengah program di Malaysia juga turut mengamalkannya. Akan tetapi, terdapat beberapa langkah yang diambil syarikat tersebut yang berjaya mencuri perhatian penonton.

Sebagai contoh, kesemua selebriti yang hadir ke majlis telah disediakan dengan satu pelitup muka yang direka khas. Apa yang menariknya ialah, separuh wajah selebriti tersebut dicetak dan dipaparkan dihadapan pelitup muka masing-masing.

Another highlight on 2020 SBS Entertainment Awards😂

Self face mask prepared for the attendees! #YooJaeSuk #BaekJongWon #KimHeeChul #KimJongKook #SongJiHyo pic.twitter.com/kCAFR93UQE

Oleh kerana pemakaian pelitup muka merupakan salah satu SOP ketat yang harus sentiasa dipatuhi, sukar bagi penonton untuk melihat ekspresi selebriti kesukaan mereka. Oleh itu, SBS mengambil inisiatif untuk mencetak separuh muka para selebriti yang hadir ke pelitup muka mereka.

Inisiatif SBS tersebut ternyata mencuit hati para penonton. Ini kerana, memandangkan ianya adalah pelitup muka dan bukannya wajah selebriti itu sendiri, tak semua gambar yang digunakan di pelitup muka tersebut kena dengan wajah selebriti tersebut. Ada yang gambarnya terlebih panjang, ada yang ‘dagu’ nya terlebih tajam.

Melihat kepada imej yang dipaparkan, sudah pasti ianya menjadi bahan jenaka oleh para peminat.

Sbs entertainment awards 2020 hddhhs what is this pic.twitter.com/GfjKNw5sDM

— sad cloud (@harunocloud) December 19, 2020

The new normal at the 2020 SBS Entertainment Awards. pic.twitter.com/s6zxH4lXAm

Selain daripada pelitup muka yang direka khas, setiap kumpulan selebriti juga diasingkan dengan pembahagi plexiglass bagi memaksimumkan keselamatan.

Turut mencuri perhatian ialah kreativiti program tersebut dalam menyerahkan anugerah. Jarak antara pemberi anugerah dan pemenang adalah dua meter dan mereka tidak menyerahkan anugerah tersebut dengan tangan, sebaliknya mereka menggunakan sebuah alat untuk menyerahkan anugerah tersebut kepada pemenangnya.

THIS IS HOW THEY GIVE THE AWARD AT THE SBS ENTERTAINMENT AWARDS 😭😭 pic.twitter.com/YF8TGk68yU

— krysten ‧₊✜˚. (@TXTOFFlCIAL) December 19, 2020

Selain itu, seorang petugas khas turut juga ditempatkan di atas pentas untuk proses sanitasi trofi dan juga alat penyerahan trofi sebelum ianya diserahkan kepada pemenang.

Bagaimanapun, tiada apa yang sempurna kerana walaupun pengawalan ketat telah dilakukan bagi proses penyerahan anugerah dan pengasingan selebriti, para selebriti tidak ditegaskan untuk mengekalkan pelitup muka mereka ketika mengambil anugerah dan berucap.

Tambahan lagi, mikrofon yang digunakan juga tidak disanitasi sekerap trofi dan alat penyerahan anugerah walaupun ianya sering digunakan.

sbs entertainment awards out of context pic.twitter.com/F54MSCoQLq

— asyifa☁ (@flowingcherish_) December 19, 2020

SBS entertainment awards should give itself an award for this amount of entertainment too pic.twitter.com/Ycy3YNUxc4

— KK Slider #OneReeler📽 #UncannyCounter (@secretyena) December 19, 2020

Walau bagaimanapun, kreativiti dan pengawalan ketat dalam pengendalian SOP oleh pihak SBS wajar menerima pujian walaupun terdapat beberapa perkara yang mungkin tidak sengaja dilepas pandang. Para penonton khususnya sangat teruja dengan kreativiti yang dtitonjolkan.

Untuk membaca kisah-kisah yang tular di media sosial baru-baru ini, klik saja pada pautan di bawah.

Ditegur Netizen Kerana Lawak ‘Parut Kelapa’, Shuib Tampil Mohon Maaf

Ratusan Peminat Beratur Sejak Pagi Sempena Pembukaan Uniqlo ‘Roadside Store’


Pengebumian Ratu: British Beri Layanan Dua Darjat, Sumbat Semua Pemimpin Dalam Satu Bas

Tular sebuah gambar di mana kerajaan British didakwa melakukan layanan dua darjat terhadap sesetengah pemimpin dunia, terutamanya pemimpin dari benua Afrika.

Dalam satu hantaran yang tular di media sosial, kelihatan beberapa pemimpin dari Afrika diminta untuk menaiki bas semasa ke acara pengebumian Ratu Elizabeth II.

Gambar yang dimuat naik oleh akaun Twitter, NUAMAHONLINE.COM itu membandingkan layanan kelas pertama diberikan kepada pemimpin Amerika Syarikat dengan pemimpin dunia yang lain, termasuk Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang turut kelihatan di dalam gambar.

US president Joe Biden was allowed in the Buckingham palace with his convoy while other leader mostly Africans were packed in fleet of coaches. The slavery is still on. pic.twitter.com/LYoh7XYwiR

— NUAMAHONLINE.COM (@nuamahonline) September 19, 2022

“Presiden AS Joe Biden dibenarkan berada di istana Buckingham bersama konvoinya manakala pemimpin lain yang kebanyakannya warga Afrika disumbat dalam bas. Perhambaan masih berlaku,” tulisnya.

Hantaran tersebut turut tular di Malaysia disebabkan sekeping gambar yang menunjukkan YDPA turut berada di dalam bas tersebut.

Kebanyakan mereka merasakan bahawa layanan seperti itu tidak sepatutnya berlaku ke atas mana-mana pemimpin dunia.

“Mentang mentang laa pemimpin pemimpin afrika ni berkulit hitam, bas sani express lagi mewah kot daripada bas dia bagi ni. Depa layan macam hamba je, cukop anti betol ayah dengan bangsa berlagak ni,” kata salah seorang pengguna Facebook.

Ratu Elizabeth II telah meninggal dunia selepas 70 tahun berkhidmat sebagai Raja, dengan negara itu kini berkabung secara rasmi.

Ratu menghembuskan nafasnya yang terakhir disisi ahli keluarganya di estet Scotland tercintanya, Balmoral.

Diusia 96 tahun, beliau telah menempuh pelbagai siri sejarah, melihat pelbagai perubahan dalam tampuk pemerintahan dan memegang rekod sebagai ratu paling lama memerintah.


Anda Mungkin Berpeluang Untuk Mengecas iPhone Dengan Hanya Menggunakan WiFi Selepas Ini

Disaat pengeluar jenama smartphone lain masing-masing memaparkan teknologi wireless charging atau teknologi pengecasan tanpa wayar, Apple nampaknya memilih jalan yang sedikit berbeza pada teknologi mereka pada kali ini.

Dikhabarkan, Apple baru-baru ini telah berjaya mendapatkan hakcipta bagi teknologi pengecasan tanpa wayar sekaligus membolehkan pengguna mengecas iPhone secara terus melalui router WiFi. Futuristik bukan?

Memandangkan pengecasan Apple iPhone memerlukan tenaga yang banyak bagi membolehkan iPhone dapat dicas dengan pantas, pengguna bakal memerlukan router WiFi istimewa daripada Apple bagi membolehkan teknologi ini berjalan dengan lancar.

Sesuai dengan teknologi futuristik yang diumumkan, kemungkinan besar teknologi ini tidak akan disertakan pada Apple iPhone yang bakal dilancarkan pada tahun ini memandangkan teknologi ini masih lagi di tahap awal.

Dengan pengesahan yang berjaya diterima Apple, nampaknya Apple bakal menjadi smartphone pertama yang disertakan dengan teknologi ini sebelum smartphone keluaran lain mengikut jejak langkah yang sama.


But Bola Adidas ACE 16+ Kini Boleh Dipakai Secara Kasual

Pemain bola yang ditaja Adidas seperti Paul Pogba dan Mesut Ozil telah menggunakan model kasut bola Adidas terbaru, ACE 16+ ketika kejohanan EURO 2016 tempoh hari.

Adidas tidak mahu rekaan ACE 16+ ini hanya digunakan di dalam padang sahaja. Jadi, Adidas mengeluarkan model Pure Control Ultra Boost ini. Dengan gabungan tapak Boost dan kain Primeknit, semestinya kasut ini sangat selesa.

Kasut ini dijangka keluar 13 Julai ini dengan dua pilihan warna; hitam dan solar yellow pada harga USD200 (lebih kurang RM790). Kalau Nike ada Air Footscape Magista Flyknit, Adidas ada PureControl Ultra Boost. Bila tengok pun sudah tahu sangat comfy kasut ini.


AirAsia Umum Pengecualian Caj Penukaran Penerbangan Sempena PRU14

Pengecualian caj penukaran penerbangan untuk tempahan pada 9 Mei diumumkan oleh syarikat penerbangan tambang murah AirAsia untuk memastikan pelan perjalanan anda tidak terganggu. Tawaran ini hanya terbuka kepada warganegara Malaysia sahaja dan mesti dilakukan dalam masa 10 hari dari pengumuman tarikh mengundi oleh Suruhanjaya Pilihan Raya (SPR).

AirAsia memberi 2 pilihan tawaran iaitu menukar penerbangan tanpa caj penukaran penerbangan atau akaun kredit iaitu mengekalkan nilai tambang dalam akaun ahli AirAsia BIG untuk perjalanan masa akan datang dalam masa 90 hari bermula dari tarikh dikreditkan.

Para penumpang yang ingin menukar tarikh penerbangan atau menerima akaun kredit dikehendaki untuk mengisi e-borang di laman web Khidmat Sokongan Pelanggan AirAsia dan klik pada ’emel kami’ di tab sebelah kanan.

Pilih ‘Pertanyaan/Permintaan’ di bawah kategori Jenis Maklum Balas dan isi e-borang seperti berikut. Perlu diingatkan bahawa pilihan penukaran harus dinyatakan pada subjek “GE14 – Tukaran Penerbangan” atau “GE14 – Akaun Kredit”


Pengedar Dadah Di Seluruh UK Beri Diskaun Untuk Kokain Dan Ketamin Sempena Kematian Ratu

Pengedar dadah menghayati kematian Ratu Elizabeth II dengan menghantar mesej kepada pelanggan mereka dengan ucapan takziah bersama-sama dengan potongan harga istimewa untuk kesemua produk dadah keluaran mereka.

Dalam tangkapan skrin yang dilampirkan pada satu ciapan tular, seorang penjual menghantar mesej selepas kematian ratu dengan senarai ubat dan harga, termasuk satu auns dadah untuk £150 dan £30 gram ketamin. Mereka memberitahu pelanggan bahawa potongan harga ini bersempena dengan kematian ratu.

howling at this text my plug just sent me… pic.twitter.com/0T8eoUaZWm

— grimace (@siIIymonkey) September 8, 2022

Seorang pengedar dadah yang lain pula memberitahu pelanggannya, “Adakah anda kecewa atau sedih dengan berita kematian Ratu? Jangan teragak-agak untuk menghubungi saya, saya berada di sana sehingga 1 pagi.”

Dalam mesej yang dihantar kepada VICE World News, mereka berkata mereka mengurangkan harga satu gram “serpihan Bolivia” yang mahal kepada £96 “sebagai penghormatan kepada permaisuri yang berusia 96 tahun pada masa kematiannya”. Seorang yang menerima mesej itu semalam memberitahu VICE World News, “Sejujurnya, ia adalah tawaran yang baik. Ia biasanya £100.”


Pengedar Filem Batalkan Tayangan ‘Lightyear’ Di Malaysia Selepas Diarah Potong Adegan Promosi LGBT

Lembaga Penapis Filem (LPF) melaporkan bahawa keputusan untuk membatalkan tayangan filem animasi ‘Lightyear’ di Malaysia adalah keputusan pihak pengedar filem iaitu The Walt Disney Company (Malaysia) Sdn Bhd yang menolak untuk mematuhi arahan yang dikeluarkan oleh LPF.

Menurut laporan Bernama, filem ‘Lightyear’ yang menceritakan mengenai pengembaraan seorang renjer angkasa telah diluluskan oleh LPF pada 30 Mei lepas untuk ditayangkan di Malaysia dengan arahan pengubahan yang sewajarnya, namun The Walt Disney tidak bersetuju untuk mematuhi arahan berkenaan.

“LPF mengarahkan supaya dibuat pengubahan (potongan) bagi adegan dan disenyapkan (mute) dialog yang didapati mengandungi elemen mempromosi gaya hidup lesbian, gay, biseksual dan transgender (LGBT) yang telah melanggar aspek utama di dalam Garis Panduan Penapisan Filem, Kementerian Dalam Negeri 2010,” katanya.

Berdasarkan kepada peruntukan Akta Penapisan Filem 2002 [Akta 620] dan Garis Panduan Penapisan Filem, Kementerian Dalam Negeri 2010, aspek-aspek yang akan dipertimbangkan oleh LPF sebelum meluluskan kandungan filem atau bahan publisiti filem termasuk keselamatan dan ketenteraman awam, keagamaan, sosiobudaya, dan ketertiban serta ketatasusilaan.

Menurut kenyataan itu, LPF akan terus komited melaksanakan tanggungjawab penapisan filem dan bahan publisiti filem yang ditayangkan atau dipamerkan untuk tontonan masyarakat umum di Malaysia.

LPF juga bertegas tidak akan berkompromi dengan kandungan filem yang mempromosi atau cuba menormalisasi unsur-unsur LGBT yang bertentangan dengan dasar negara yang tidak mengiktiraf gaya hidup LGBT.

Sebelum ini, filem Lightyear dilaporkan tidak akan ditayangkan di 14 negara Timur Tengah dan Asia termasuk Malaysia kerana mengandungi babak berunsur budaya songsang LGBT.

Pihak Pixar pernah memadam filem Toy Story 2 minggu sebelum tayangan. Rujuk pautan di bawah untuk membaca.

Pihak Pixar Pernah ‘Memadam’ Filem Toy Story 2 Dua Minggu Sebelum Tayangan


Pengedar Ini Tetap Mahu Jual Kereta Proton Dengan Bitcoin Walaupun Dihalang

Dengan nilai Bitcoin yang tinggi ketika ini, salah satu pengedar kereta jenama Proton di Seri Kembangan merasakan ianya satu idea yang baik untuk menerima matawang kripto Bitcoin untuk menjual kereta yang ada di kedainya.

Pengedar berkenaan yang hanya mahu dikenali sebagai Tony merasakan ianya masa yang baik untuk menerima wang kripto ini untuk menjual kereta. “Sejak saya menerima matawang Bitcoin ini untuk menjual kereta, saya menerima banyak pertanyaan dan permintaan untuk membeli kereta dengan Bitcoin,” terang Tony kepada pihak Malay Mail.

Tony menambah beliau menerima penambahan 10 hingga 20 orang sehari berkenaan pelanggan yang tertarik dengan servis ini dan berkata ini adalah salah satu cara beliau untuk meningkatkan jualan di cawangannya.

Namun, Pihak Proton Holdings sama sekali tidak bersetuju dengan cara Tony. Buat masa ini, pihak Proton tidak menerima sebarang pembayaran dengan wang Bitcoin. Pihak Proton juga turut mengarahkan pihak Tony untuk menurunkan banner promosi berkenaan di cawangannya.

Walaupun sudah menurunkan banner berkenaan, Tony tetap meneruskan Bitcoin sebagai salah satu cara pembayaran di cawangannya. Menurut Tony, ini adalah salah satu inisiatif beliau untuk menambah jualan kereta Proton yang semakin suram sejak pengenalan GST.

Proton dalam satu kenyataan tidak mengiktiraf mata wang Bitcoin dan kini ‘menggantung’ sementara operasi cawangan berkenaan. Kalau anda ingin membeli kereta Proton dengan Bitcoin, anda boleh dapat nama cawangan Tony ini di sini.


Masalah Pengeluaran iPhone X Berjaya Diselesaikan Apple Khusus Buat Para Pengguna

Disebalik harganya yang mahal, Apple iPhone X ternyata berjaya memperoleh permintaan yang tinggi daripada para peminat. Dalam pada itu, Apple yang sebelum ini dilaporkan gagal menawarkan kuantiti yang mencukupi berjaya menyelesaikan masalah ini dengan jayanya.

Antara komponen yang menjadi penghalang untuk memastikan iPhone X disiapkan dengan lebih cepat adalah antena dan komponen kamera daripada Sharp. Walaubagaimanapun, berdasarkan laporan terbaru daripada KGI Securities, Apple iPhone X ternyata boleh didapatkan dengan lebih mudah dan cepat.

Semuanya disebabkan beberapa syarikat yang menjadi pembekal model iPhone X meningkatkan jumlah pengeluaran sejak beberapa hari yang lalu. Dalam erti kata lain, para pengguna berpeluang mendapatkan Apple iPhone X dengan lebih mudah.

Hasil tinjauan kami di beberapa tempat di Malaysia, kami dapati masalah kehabiasan stok tidak berlaku sekaligus membolehkan pengguna mendapatkannya tanpa perlu menunggu penjualan batch seterusnya.

Berdasarkan insiden yang berlaku, kami harap ini bukanlah sekadar bentuk pemasaran daripada syarikat-syarikat besar untuk mendesak pengguna mendapatkannya dengan lebih awal bagi mengelakkan masalah kehabisan stok.


Pengeluaran Sony Vita Bakal Ditamatkan Selepas Lapan Tahun

Diperkenalkan sebagai pengganti kepada PlayStation Portable (PSP), model ini nampaknya telah pun diberhentikan pengeluaran selepas 8 tahun. Sebelum ini, Sony mengatakan akan meneruskan pengeluaran sehingga tahun 2020 dan nampaknya pengeluaran ini diberhentikan lebih awal.

Sony mengatakan bahawa pembuatan dan pengeluaran Playstation Vita akan dihentikan menjelang 2019 ini di Jepun dan mereka tidak mempunyai perancangan untuk menghasilkan konsol mudah alih yang baharu selepas Playstation Vita.

Akan tetapi, perkara tersebut tidak mengejutkan ramai pihak berikutan penjualan Playstation Vita yang tidak memberangsangkan kerana perlu bersaing dengan konsol mudah alih seperti Nintendo yang jauh lebih popular.


Pengeluaran Telefon Keluaran BlackBerry Bakal Ditamatkan TCL Tahun Ini

Jika sedekad yang lalu jenama-jenama seperti Nokia dan BlackBerry antara yang menjadi pilihan pengguna kini tidak lagi. Jenama BlackBerry yang dulunya gah dengan penawaran keyboard yang mesra pengguna dan BlackBerry Messenger (BBM) sudah mulai diganti dengan telefon pintar dengan skrin sesentuh.

Jenama ini dilaporkan sudah sampai ke penghujung setelah kerjasama bersama TCL Communications selaku penawaran model keluaran BlackBerry bakal ditamatkan pada 31 Ogos 2020 ini. Penamatan kontrak ini sekaligus tidak lagi memberikan hak buat TCL merekabentuk, mengeluarkan dan memasarkan model keluaran BlackBerry.

Untuk pengetahuan, kehadiran TCL Communications sebelum ini memberi talian hayat buat jenama BlackBerry untuk terus hidup dengan penawaran model BlackBerry KeyOne, Key2 dan Motion.

Setakat ini masih belum terdapat diketahui sama ada terdapat jenama lain yang sanggup bekerjasama dengan BlackBerry bagi mengembalikan semula zaman kegemilangan jenama ini.

Buat anda yang pernah menggunakan peranti daripada BlackBerry, pastinya jenama ini meninggalkan kenangan yang besar buat anda khususnya dengan penggunaan aplikasi BBM. Model-model seperti BlackBerry Curve dan BlackBerry Bold antara yang diingati pengguna sehingga kini.

Pada pertengahan tahun lalu, BlackBerry telah menamatkan sokongan BlackBerry Messenger sepenuhnya.

Aplikasi BlackBerry Messenger Akan Ditamatkan Sepenuhnya Pada 31 Mei Ini

Lihat ‘Superbike’ Elektrik Hasil Kolaborasi Bersama BlackBerry


Pengeluaran Wang KWSP Sebanyak RM10,000 Diperluaskan Kepada Semua Pencarum Yang Terjejas

Sejak bermula sebagai cadangan daripada ahli politik, topik mengenai pengeluaran KWSP buat para pencarum sering menjadi isu hangat di kalangan ahli politik dan juga netizen.

Sekitar 10 hari yang lalu, pihak KWSP telah mengumumkan program i-Sinar iaitu pengeluaran wang daripada akaun 1 sebanyak RM9,000 buat dua juta ahli yang terjejas.

Syarat serta kelayakan yang ketat membuatkan sejumlah besar netizen kurang bersetuju dengan pengumuman yang dibuat. Tidak kurang juga ahli parlimen yang menyuarakan supaya program i-Sinar diperluaskan kepada sejumlah besar para pencarum.

DEWAN RAKYAT | Pengeluaran i-Sinar Untuk Semua Ahli KWSP

Menteri Kewangan memaklumkan kepada dewan bahawa pengeluaran i-Sinar dibenarkan kepada kesemua 8 juta ahli KWSP dengan had pengeluaran sehingga RM10,000. pic.twitter.com/FRypkBfzIO

— Buletin TV3 (@BuletinTV3) November 26, 2020

Sehubungan dengan itu, Menteri Kewangan, Tengku Zafrul bin Tengku Abdul Aziz hadir dengan sebuah berita baik pada hari ini dengan mengumumkan pengeluaran wang melalui program i-Sinar telah diperluaskan kepada lebih lapan juta yang terjejas sama ada individu yang kehilangan kerja mahupun menerima pendapatan yang kurang pada tahun ini.

Bukan itu sahaja, KWSP juga sedia membenarkan pengeluaran sehingga RM10,000 buat para pemohon. Mereka yang terkesan atau memerlukan wang boleh memohon secara talian atau datang ke pejabat KWSP untuk mengeluarkan wang melalui akaun 1 KWSP.

Pada awal November lalu, KWSP telah mengumumkan pembelian saham Top Glove sebanyak 13.2 unit. Klik pautan di bawah untuk mengetahui lebih lanjut.

Pencarum KWSP Boleh Keluarkan RM500 Sebulan Daripada Akaun 2 Mulai April

KWSP Benarkan Pencarum Terkesan Keluarkan Wang Akaun 1 Sehingga RM60,000


Pengeluaran Wang KWSP Sudah Mula Dikreditkan, Polis Beri Amaran Tidak Terjebak Dengan Perjudian

Umum mengetahui bahawa pengeluaran khas Kumpulan Wang Simpanan Pekerja (KWSP) telah dikreditkan secara berperingkat mulai semalam. Perkara itu telah diumumkan sendiri oleh Menteri Kewangan, Tengku Datuk Seri Zafrul Tengku Abdul Aziz.

Menurut Ketua Penolong Pengarah Bahagian Kongsi Gelap, Judi dan Maksiat (D7) Bukit Aman, Senior Asisten Komisioner Mohamad Noor Yusof Ali berkata, akan ada sindiket perjudian yang mengambil kesempatan terhadap individu yang membuat pengeluaran KWSP.

Oleh itu, individu yang menerima kelulusan pengeluaran khas KWSP diingatkan agar tidak terjebak dengan sebarang aktiviti perjudian dalam talian dan gunakan wang tersebut bagi tujuan kebaikan.

Malah, diharap tiada individu terpengaruh dengan pinjaman wang tidak berlesen sehingga memberi kemudaratan. Menurut KWSP,  sebanyak 5.3 juta permohonan untuk Pengeluaran Khas diterima KWSP sejak dibuka pada 1 April lalu yang membabitkan amaun pengeluaran berjumlah RM40.1 bilion.

Sementara itu, mungkin ada yang mahu mula membuat pelaburan emas. Kami kongsikan persoalan yang mungkin anda mahu tahu pada pautan di bawah.

5 Persoalan Orang Ramai Sebelum Memulakan Pelaburan Emas

Pengalaman Hitam Skim Cepat Kaya Buat Saya Takut Dengan Pelaburan

Pelaburan Lain KWSP Dalam Dan Luar Negara Yang Rakyat Tidak Tahu


Pengeluaran Yeezy BOOST 350 v2 ‘Static’ Versi Reflektif Dihadkan Kepada 5,000 Pasang Sahaja

YEEZY MAFIA baru-baru ini telah mendedahkan bahawa pihak adidas akan menghadkan pengeluaran Yeezy BOOST 350 v2 ‘Static’ versi pantul cahaya (reflektif) kepada 5,000 pasang sahaja di seluruh dunia tanpa sebarang perancangan untuk menambah stok yang sedia ada.

Impian Kanye West untuk menjadikan YEEZY tersedia kepada orang ramai telah menyimpang sama sekali dan warna reflektif ‘Static’ini bakal menjadi keluaran adidas x Yeezy paling terhad.

YEEZY BOOST 350 V2STATIC REFLECTIVESPECIAL RELEASE5000 PAIRS WORLDWIDE pic.twitter.com/TXNkxHmSnw

— YEEZY MAFIA (@theyeezymafia) December 3, 2018

Model ini hanya dikeluarkan dalam bilangan terhad dek kerana penghasilan bahagian atas kasut tersebut menggunakan kos yang lebih mahal berbanding model jenama 350 v2 yang lain.

Meskipun pengeluaran kasut tersebut dihadkan kepada 5,000 pasang ke seluruh dunia serta menggunakan material yang lebih mahal, harga runcit untuk kasut tersebut tetap sama dengan sebelum ini.

The wider release is the non-reflective Static https://t.co/laMa7VeC5r

Upper was more expensive to produce than normal 350 V2 but retail price stays the same hence no restock/limited quantity

Tiada tarikh rasmi bila model ini akan dipasarkan oleh adidas. Anda siap sedia sahaja andai kasut ini masuk ke pasaran Malaysia.


adidas Akan Hasilkan Kembali Model UltraBOOST 1.0

adidas UltraBOOST mungkin antara model paling popular dan terbaik yang pernah dihasilkan oleh adidas. Bersempena musim sejuk akan datang ini, pihak adidas mahu mengeluarkan semula model OG UltraBOOST ini yang popular kerana pernah disarung oleh Kanye West.

Tiada penambahan ciri baharu dibuat untuk model ini dan rekaan original dikekalkan. Istimewa rekaan UltraBOOST 1.0 ini adalah pada bahagian rekaan fabrik tenunnya yang paling cantik antara semua edisi UltraBOOST.

Bagaimanapun, pihak adidas masih belum mengumumkan tarikh dan harga rasmi untuk model OG ini. Dikatakan harga kasut tak jauh berbeza dengan harga dijual kasut UltraBOOST yang sedang berada pasaran ketika ini iaitu RM799.


Pengembara Ini Kongsi Pengalaman Apa Yang Perlu Dibuat Jika Penerbangan Anda ‘Overbooked’

Sebelum ini, kecoh apabila sistem ‘down’ di KLIA dan KLIA 2 sehingga menyebabkan ramai penumpang terkandas kerana tidak dapat menaiki penerbangan mereka. Malah, ada juga tular isu penerbangan ‘overbooked’ lalu terpaksa berdepan kepayahan untuk mendapatkan tempat duduk yang telah dibeli.

Lantaran isu terbabit, seorang pengguna Twitter @akram_haruka1 yang selalu menaiki penerbangan tambah murah AirAsia dan juga syarikat penerbangan lain telah berkongsi cara dia menangani isu-isu seperti itu dan mengatakan dirinya juga pernah berdepan isu yang sama.

Hi, I’m not employed with Airasia but since I frequent travel with most of local airlines and most of it Airasia. So I nak cerita how to manage this thing. I’m not sure why that case happened either overbooked or what. But my case is I can’t check in [THREAD] https://t.co/OwhtEtnq1K

— Akram Haruka (@Akram_Haruka1) November 6, 2022

Menerusi perkongsiannya, dia mengatakan bahawa dirinya tidak boleh ‘check-in’ kerana ‘overbooked’. Lantaran itu, dia yang mempunyai rakan serumah bekerja dengan syarikat penerbangan tersebut disarankan untuk menukar jadual penerbangan di kaunter.

Tambahnya, dia telah ke kaunter penerbangan 3 jam awal daripada waktu penerbangannya tetapi kesemua penerbangan pada hari tersebut telah penuh dan penerbangan paling awal hanyalah pada keesokkan harinya.

Malah, dia tidaklah perbesarkan hal itu kerana dia hanyalah seorang dan disebabkan dia seorang maka dia minta untuk standby ‘no-show’ dimana jika ada yang tidak menaiki pesawat maka dia akan gantikan tempat penumpang terbabit.

So I have given temporary boarding pass utk masuk ke gate, standby and luckily ada 5 orang yang “No-Show” means beli ticket tapi tk pergi, so I replace their place pic.twitter.com/YwgtbRitFV

Lantaran itu, dia juga mengatakan jika berlaku perkara seperti ini maka anda boleh mendapatkan pampasan sewajarnya. Antara pampasan yang boleh penumpang dapat adalah makanan, panggilan telefon yang terhad dan akses internet.

Bukan itu sahaja, anda juga boleh mendapatkan tempat penginapan untuk satu atau lebih jika diperlukan dan pengangkutan dari hotel dengan lapangan terbang.

Malah, anda juga boleh meminta ‘refund’ jika hal ini terjadi. Walau bagaimanapun, isu ‘overbooked’ ini sering terjadi dan ia boleh berlaku di mana-mana penerbangan pun tetapi janganlah panik. Semoga perkongsian lelaki ini bermanfaat untuk anda kelak.


Pengembara Ini Lawat McDonald’s Paling Mahal Dan Menyedihkan Di Dunia

Sekiranya anda pernah jejak kaki ke restoran McDonald’s di negara jiran, setiap cawangan pasti mempunyai menu yang serupa dengan apa yang ditawarkan di Malaysia kecuali untuk menu khas yang dikhaskan untuk sesebuah negara seperti McFlurry Durian.

Namun selepas menonton perkongsian oleh Drew Binsky ini, beliau telah berkunjung ke cawangan McDonald’s di Venezuela yang baginya teruk, tidak sama dengan cawangan di negara lain dan paling mahal di dunia. Definisi mahal pada Drew untuk McDonald’s ini adalah keupayaan penduduk negara tersebut untuk membeli set makanan di situ.

Mengapa beliau berkata begitu? Menurut Drew, disebabkan nilai mata wang Bolivar yang tersangat rendah, satu set burger McDonald’s di Venezuela adalah sangat mahal. McDonald’s dikira makanan mewah bagi penduduk di sini.

Drew membayar 17,550,000 Bolivar untuk set burger dan nugget. Jika ditukar kepada Ringgit Malaysia adalah sekitar RM23. Tetapi Nilai RM23 ini adalah sangat besar bagi rakyat Venezuela.

Berdasarkan info daripada laman Dialogo Americas, gaji bulanan minimun bagi penduduk di Venezuela hanyalah USD8 (~RM33).

Disebabkan kadar inflasi yang tinggi, wang kertas Bolivar juga kini tiada nilai dan dibiarkan dalam keadaan ‘bata’. Untuk membeli barangan harian juga memerlukan seikat duit kertas.

Drew juga terkejut apabila menu ikonik McDonald’s, Big Mac tidak ditawarkan di Venezuela. Rasa burgernya juga langsung tidak sama dengan McDonald’s di tempat lain walaupun lebih mahal.

Ada beberapa faktor mengapa tiada menu signature McDonald’s seperti Big Mac di Venezuela. Disebabkan hanya terdapat satu sahaja cawangan McDonald’s yang ada di Venezuela, kos untuk menghantar sos Big Mac dan segala bahan lain dari Amerika Syarikat adalah sangat tinggi.

Apa yang mereka lakukan adalah menggunakan bahan-bahan tempatan sahaja untuk hasilkan set McDonald’s di Venezuela. Cuma dalam perkongsian Drew, hanya kentang goreng yang rasanya sama dan sedap untuk dimakan.

Hyper inflasi yang melanda Venezuela bermula pada tahun 2016 selepas negara tersebut berdepan krisis politik yang teruk. Jika kita rasa harga hidangan McDonald’s di Malaysia mahal, ingatlah rakyat di Venezuela perlu bayar sebulan gaji jika mahu makan di McDonald’s.

Ini pula beberapa artikel berkaitan McDonald’s. Baca lagi pada pautan di bawah.

Mendapat Sambutan Luar Biasa, ‘Reseller’ Ambil Kesempatan Jual Semula Bekas The BTS Meal

‘Sold Out’ Di Serata Malaysia, Hello Kitty Carrier McDonald’s Ini Dijual Kembali Setinggi RM500

Mengapa McDonald’s Gagal Berniaga Di Iceland


Pengembara Sama-Sama Mengurus Kedai Buku Di Bandar Scotland Ini

Jika anda seorang ulat buku dan anda suka mengembara, pergi ke tempat ini jika anda ke Scotland. Terletak di Wigtown, Scotland kedai buku ‘The Open Book’ membolehkan anda boleh menyewa studio di atas kedai buku tersebut. Untuk 28 pound (Lebih kurang RM162) satu malam, tetamu boleh menikmati keindahan suasana luar bandar Scotland dan juga kehidupan sebagai pengurus kedai The Open Book.

Menurut catatan di Airbnb, ini merupakan konsep pertama di dunia di mana anda boleh duduk selama seminggu dua dan mereka beri anda kedai buku yang perlu anda uruskan bersama tetamu yang lain.

Kedai buku ini ditubuhkan oleh The Wigtown Festival Company, di mana penduduk tempatan mahu memberi pengetahuan dalam menguruskan bisnes kedai buku independent dan mereka mengalu-alukan orang dari seluruh dunia untuk datang ke Wigtown yang merupakan ‘Bandar Buku’ di Scotland untuk mencuba.

Selain tetamu perlu bergilir-gilir selama 40 jam seminggu untuk menjaga kedai berkenaan, tetamu akan diberi komputer riba, WiFi percuma dan basikal untuk memudahkan mereka mengembara dan menikmati suasana kampung. Jika anda berminat boleh cuba tempah di page Airbnb The Open Book.

Sambil-sambil anda berniaga tu, dapatlah mengenali orang tempatan. Manalah tahu dapat juga bertemu jodoh dengan orang di Wigtown.


Pengembaraan Dari Kuala Lumpur Ke ‘Negeri Asing’, Ini Apa Yang Saya Belajar Di Sarawak

Sarawak adalah negeri yang asing bagi saya. Kata orang, tidak cukup Malaysia jika belum pernah berkunjung ke tanah Borneo. Sepanjang membesar di semenanjung, Sarawak adalah satu-satunya negeri yang saya tidak pernah sampai. Dan siapa sangka, di usia 30 tahun, saya dijemput oleh Sarawak Tourism Board untuk mengenali lebih dekat budaya dan cerita-cerita kecil tentang negeri yang mempunyai pelbagai jenis kaum.

Beberapa hari sebelum penerbangan ke Sarawak, negeri yang mempunyai lebih daripada 40 kumpulan sub-etnik dan 2,907,500 penduduk, persoalan pengalaman apa yang boleh dibawa balik bermain-main di kepala. Ia timbul mungkin disebabkan pengalaman peribadi atau boleh jadi kerana negeri ini akan melengkapkan sebahagian daripada saya. Persoalan ini menolak-nolak saya sehinggalah diri saya berada di dalam perut kapal terbang Malaysian Airlines, tertanya-tanya dengan teruja apakah yang bakal ditawarkan negeri yang paling besar di Malaysia ini.

Sampai di Kuching International Airport dan dijemput oleh Melintan anak Ina – pemandu pelancong. Wajahnya garang, tapi orangnya lembut. Kami bertegur sapa sepanjang perjalanan ke bandar Kuching. Dibahagian tingkap van, suara Melintan bergabung menjadi satu dengan pemandangan Kuching yang diam dan tenang. Bangunan putih, pemandangan hijau dan rakyat Sarawak yang ‘kacak’. Melintan menerangkan bagaimana Sarawak bergabung menjadi satu negeri damai dengan pelbagai latar kaum dan pengalaman. Kata Melintan, perang saudara yang terjadi ratusan tahun dahulu dan kehadiran keluarga Brooke menjadikan Sarawak yang sekarang, Sarawak yang makmur di bawah satu payung.

Van yang dipandu Melintan membawa kami menyelusuri Jalan Lapangan Terbang, selepas itu ke kanan menyimpang ke Jalan Tun Jugah dan seterusnya ke Jalan Tabuan. Di hujung Tabuan sebelum sampai di Jalan Mcdougall, ada simpang tiga yang menyambut kami. Kawasan jalannya agak sempit dan penuh dengan kereta. Ada dua bangunan ikonik yang menangkap mata, St Mary School dan St. Thomas’ Secondary School yang terletak di bahagian kiri kanan jalan. Kedua sekolah ini merupakan sekolah ketiga tertua di Malaysia dan dibina pada tahun 1848 oleh mubaligh Kristian atas pertolongan Rajah James Brook. Di bahagian hadapan sekolah pula terletak gereja St Thomas Cathedral yang bergaya dengan seni bina Basilian, siling berkubah warna merah terang dan disokong oleh 12 tiang dengan setiap satunya ditanda dengan salib.

Kami berada di antara tiga bangunan ikonik yang hidup ditengah-tengah Kuching, ibu kota dengan lebih 800,000 penduduk. Kelihatan anak-anak bergegas pulang dari sekolah. Usai melewati sekolah dan gereja, Melintan memberhentikan kenderaannya di hadapan Pejabat Sarawak Tourism Board. Seorang wanita masuk ke dalam perut van dan memperkenalkan namanya sebagai Rossalynn Ismail . Sama seperti Melintan, Lynn akan membawa saya hidup dalam cerita-cerita kecil yang ada di Sarawak.

Restoran Lepau yang terletak di tengah perut kota Kuching jadi destinasi pertama. Terong Asam, Cangkuk Manis, Sup Ayam dan beberapa jenis makanan lain jadi santapan tengahari kami. Alas perut sebelum teroka Kuching, kata Melintan.

Selesai makan, kami bergegas ke Main Bazaar, jalan tertua yang berada tengah-tengah Kuching lama. Ia dihiasi dengan beberapa seni bina rumah kedai Cina, kebanyakannya telah diduduki oleh keluarga yang sama selama beberapa generasi. Di hujung lorong, kami bertemu dengan Carpenter Street. Lorong yang dipenuhi dengan peniaga kecil yang membuka kedai kopi dan gerai makan. Di tengah-tengahnya terdapat tokong Cina. Selepas itu kami menyelusuri India Street, bau rempah menemani kami di sepanjang jalan. Ada satu Masjid India lama yang tersembunyi di sini. Struktur Masjid ini telah mengalami banyak perubahan sejak ia dibina oleh masyarakat India Muslim di Kuching pada pertengahan abad ke-19. Kini masjid ini sudah diganti baharu dengan masjid terapung di gigi Sungai Sarawak. Manakala yang lama sudah dijadikan madrasah.

Dari kejauhan Sungai Sarawak, kelihatan kediaman James Brooke atau dipanggil Astana yang merupakan rumah ketiga dan terakhir yang diduduki oleh keluarga Brooke. Kediaman pertama, yang dibina oleh James Brooke pada tahun 1842, telah dibakar semasa pemberontakan pada bulan Februari 1857. Rumah kedua James Brooke, dibina untuk menggantikan yang pertama, namun dirobohkan pada tahun 1869 untuk memberi laluan kepada Astana. Masa duduk di hadapan sungai sambil menikmati ais krim Gula Apong, rumah ini kelihatan suram dengan sejarah yang di simpan.

Bandar Kuching masih menghirup udara yang sama, dengan seni bina bangunan penjajah dan diadun dalam pelbagai etnik budaya berbeza. Dari penjual air, gerai cenderamata, butik baju sehinggalah kedai yang menjual rempah ratus. Semuanya manis dengan senyuman. Menyambut tamu untuk berdagang. Di bahagian-bahagian bahu jalan pula tumbuhan hijau memayung teduh lorong-lorong kecil yang akhirnya menjadi tempat berkumpul masyarakat setempat. Kami menghabiskan hari ini dengan menaiki Sarawak River Cruise. Menikmati matahari turun sambil melayan pemandangan Kuching dari sudut pandang Sungai Sarawak.

Saya bangun awal. Melintan mahu bawa ke Kampung Peraya yang terletak sejam dari bandar Kuching. Selesai makan pagi, perjalanan kami bermula ke destinasi luar bandar. Sebelum sampai ke Kampung Peraya, Melintan dan Lynn bawa ke Semenggoh Orangutan Centre. Lynn beritahu di kawasan tersebut hanya ada 26 orangutan yang dilatih untuk membiasakan diri dengan habitat mereka. Daripada 26 ekor, hanya 2 orangutan sahaja yang keluar bertegur sapa dengan kami. Selebihnya lebih selesa duduk diam di dalam hutan tebal. Habis aktiviti di sini, kami kemudiannya meneruskan perjalanan ke Kampung Peraya. Jalan ke sana sempit. Tidak digalakkan untuk memandu dengan laju. Kiri kanannya penuh hutan. Terdapat beberapa kampung di sepanjang jalan. Selebihnya banyak bukit kosong yang ditarah untuk dijadikan jalan.

Sampai di Kampung Peraya, Valentine Val Ritong menyambut kami. Lelaki dengan seluar pendek dan baju biru ini adalah pemilik Peraya Adventure Stay, rumah panjang yang dijadikan resort. Dia lahir dengan darah Bidayuh dan pertemuan kami banyak berkisarkan budaya Bidayuh yang dibina disekeliling rumah panjang miliknya. Salah satu simbol Bidayuh adalah jambatan unik yang menghubung rumah panjang dan kawasan kampung. Katanya, kaum Bidayuh menjadikan jambatan ini salah satu seni bina wajib ada tidak kira sungai itu besar atau kecil. Semasa menerang, Valentine menggunakan bahasa inggeris, melayu dan kadang-kadang bercampur Bidayuh. Loghat ini kaya dengan keunikannya sendiri berdasarkan sebutan,pertuturan, gerak gaya dan alunan yang dipertuturkan.

Rumah panjang milik Valentine dibina menggunakan buluh dan sebahagiannya pula dibina dengan kayu. Rumah ini mempunyai 10 ruang tidur, manakala tandas pula terletak di bahagian luar. Bahagian legar atau tempat berkumpul dihiasi dengan tikar yang dibuat sepenuhnya dengan buluh. Di bahagian atap pula ditutup dengan buluh yang dijadikan corak bulatan. Ruang ini bersambung dengan balkoni dan di hadapan balkoni hutan hijau mengelilingi ruang. Terasa segar berbanding hutan konkrik yang terdapat di Kuala Lumpur. Kami dijemput makan tengahari yang dimasak oleh kakak Valentine dengan menggunakan dapur kayu. Ada Terong Goreng, Cangkuk Manis, Kacang Panjang dan Ikan Masin.

Semasa di sana, kami dibawa mendaki ke Muan Tabi, salah satu air terjun yang menjadi punca air masyarakat kampung di sana. Sepanjang 2 jam perjalanan ke Muan Tabi, kami dihidangkan dengan cerita-cerita zaman kecil Valentine. Dia menunjukkan kami bekas tapak yang pernah menjadi lokasi rumah panjang bagi kaum Bidayuh. Dibahagian lain pula adalah tapak rumah yang menyimpan tengkorak semasa aktiviti penggal kepala masih menjadi sebuah budaya di sana. Tengkorak pahlawan yang berjaya ditewaskan disimpan sebagai trofi dan sebahagiannya pula diikat di tiang rumah. Kami turut dibawa ke pondok biru yang dibina untuk menyimpan tengkorak tersebut. Sebelum dibenarkan untuk masuk, Valentine larang kami sentuh atau ambil apa-apa barang yang terletak di sana. Katanya, takut roh si mati ikut balik ke rumah panjang. Kami senyum menutup takut yang ada di dada dan mengangguk tanda faham. Selesai melihat tengkorak, kami meneruskan perjalanan ke air terjun. Dinding hijau jauh meninggi. Bunyi serangga, angin dan pohon-pohon redup memayungi arah kami. Sampai sahaja di air terjun, pemandangan hijau memenuhi ruang dan bunyi air menguasai telinga. Matahari jam 5 petang menyelinap masuk di celah-celah daun menjadikan tompokan bayang-bayang. Kami memilih untuk duduk di bahagian atas air terjun. Berehat sebentar sebelum meneruskan jalan pulang.

Dari air terjun ke van mengambil masa sekitar 30 minit. Valentine laju melalui celah-celah jalan kecil. Lelaki berusia 50-an ini tidak menunjukkan langsung tanda-tanda bahawa dia penat. Kata Melin, hutan ini dah jadi sebahagian Valentine, ini taman permainan dia. Sampai di rumah panjang, saya mengambil peluang mandi sungai. Airnya sejuk dan segar. Arusnya pula perlahan dan di satu bahagian yang lain pula tenang. Kadang-kadang ada juga timbul bayangan buaya.  Menjengah malam, kami makan dan selepas itu habiskan sisa-sisa hari dengan bersembang. Melintan dan Valentine bertukar-tukar cerita.

Suasana rumah panjang di awal hari nyaman. Udara hutan berebut-rebut masuk ke ruang bilik. Sejuk menjentik-jentik kulit. Saya bangun mencapai berus gigi lalu terus keluar ke tandas. Kelihatan Valentine di dapur sudah mula menyediakan sarapan pagi. Di luar, langit masih kelabu. Bunyi cengkerik, sungai dan daun-daun kedengaran sayup. Saya mandi menyiapkan diri. Setelah itu, kami berkumpul di ruang legar rumah panjang. Menyantap sarapan pagi yang disediakan Valentine. Kopi panas dan nasi goreng jadi punca tenaga kami.

Tepat jam 9 pagi, kami dibawa ke sungai yang berada kurang setengah jam dari rumah panjang. Kelihatan beberapa orang sedang membuat rakit dari pokok buluh. Arus sungai tenang walaupun semalam hujan. Kami akan menghabiskan masa hari ini dengan berakit dan selepas itu berhenti di suatu tempat untuk makan tengahari. Kata Valentine, makan tengahari kami akan dimasak sepenuhnya menggunakan buluh.

Ini adalah kali kedua saya berakit, sebelum ini di Lombok, Indonesia. Pengalaman berakit di sungai negeri Sarawak adalah pengalaman yang luar biasa. Cerita-cerita mengenai buaya dan tanda-tanda tempat tinggalnya bermain-main di kepala. Menurut laporan 2019, lebih 100,000 ekor buaya yang berkeliaran di sekitar Sarawak. Misteri bujang senang dan cerita orang kampung dibaham berkeliaran di lorong-lorong fikiran. Tetapi Valentine memadam kerisauan itu apabila dia memberitahu saya bahawa sungai ini adalah tempat dia membesar, tempat bermain masa kecil. Dia tahu selok belok sungai ini. Di mana tempat yang banyak udang galah. Di mana tempat yang kiri kanan banyak pokok buluh. Di mana tempat yang arusnya deras, airnya dalam dan batu-batunya banyak. Tempat ini turut melihat Valentine tumbuh menjadi seorang dewasa. Sudah hampir sejam berakit, kami akhirnya berhenti di pinggir sungai. Kelihatan orang kampung yang membantu menyiapkan rakit tadi bergegas mencari kayu api untuk memasak makan tengahari. Sebahagian yang lain pula mengutip ulam yang tumbuh di bibir sungai. Saya mahu tolong, tapi lupa tak pandai masak. Jadi saya bantu dengan mengambil gambar. Ada ayam gulai tempoyak, sup, rebung, ulam-ulaman, ikan rebus dan sambal kicap. Tengahari itu, kami makan dengan lahap.

Sepanjang di Sarawak, malam-malam banyak dihabiskan dengan duduk mendengar cerita Melintan, Valentine dan Rossalynn. Mereka adalah anak jati Sarawak yang melihat bagaimana negeri ini tumbuh dan menjadi besar. Mereka juga adalah simbol bagaimana perbezaan bahasa, budaya dan tatacara tidak memberi kesan kepada hubungan mereka sesama manusia. Perpaduan yang dibina sudah berlangsung sejak berpuluh tahun dahulu. Kini hasil kesatuan yang dituai, sudah boleh dinikmati dari generasi ke generasi.

Beberapa tahun lalu, sewaktu Yee I-Lann – salah seorang artis dari Sabah – berkata bahawa orang Sabah dan Sarawak lebih Malaysia daripada orang semenanjung. Saya sedikit marah, tetapi apabila melihat sendiri bagaimana penyatuan itu dibentuk melalui masyarakat berbilang bangsa dan agama di dua negeri ini, saya akur dan bersetuju. ‘Malaysia’ itu sendiri tidak boleh ditakrifkan dengan hanya melihat Kuala Lumpur kerana sangat tidak mewakili seorang ‘Malaysia’.

Orang-orang berkata bahawa sebahagian daripada realiti itu datang dengan membaca dan sebahagian lagi dengan mata. Bagi memahami idea ini, anda sendiri perlu berkunjung ke Sarawak. Melihat sendiri bagaimana kemesraan dalam perbezaan itu diraikan. Kunjungan ini bukan berlangsung kosong, tetapi penuh dengan pengalaman dan pelajaran. Satu-satunya buah tangan yang berharga untuk dibawa pulang.

Malam panjang mula beransur. Membunuh dengan kegelapan. Di ruang legar, perbincangan mula bertukar dengan gelak ketawa sambil ditemani Langkau. Arak tempatan yang dibuat daripada beras. Di dalam bilik. Penat mata, lelah badan. Saya tidur sambil memeluk kenangan.

Sarawak diundi negeri yang mempunyai rakyat paling romantis di Malaysia. Rujuk pautan di bawah untuk mengetahui lebih lanjut.

Sarawak Diundi Negeri Yang Mempunyai Rakyat Paling Romantis Di Malaysia

17 Jam Ke Negeri Che Siti Wan Kembang, Kelantan Sebenarnya Bukanlah Syurga Makanan

7 Aktiviti Pelancongan Unik Di Sarawak Yang Ramai Belum Tahu


Pengembaraan 3 Hari 2 Malam Kami Di Jogjakarta Hanya Dengan ‘Ground Cost’ RM170

Kali ini aku hendak berkongsi trip pengembaraan kami tempoh hari seramai 7 orang di Jogjakarta selama 3 Hari 2 Malam.

Total hangus hanya RM170 sahaja seorang. Perbelanjaan tersebut termasuk pengangkutan, makan minum, entrance fee, parking, aktiviti-aktiviti sepanjang kami berada di sana serta penginapan (tidur dalam khemah je, hehe). Oh ya, tiket kapal terbang dan ole-ole tidak termasuk ye.

Apa yang menarik di Jogjakarta? Orang Malaysia ni kalau hendak melancong ke Indonesia, biasanya pergi ke Bali, Bandung, tidakpun Lombok.

Tetapi sejak filem “Ada Apa Dengan Cinta 2” dimainkan pada awal tahun, Jogjakarta tiba-tiba menjadi HITZ cakap kau, kerana dalam filem AADC2 shooting di Jogjakarta. Oleh itu, secara tidak langsung ianya mempromosikan tempat-tempat menarik yang ada di Jogjakarta.

Bukan itu sahaja, hasil dari viral story trip travaller dari Malaysia yang pergi ke Jogja juga membuatkan kita semua ingin pergi ke sana. Hashtag kononnya mencari si Rangga dan Cinta. Hahahaha.

Biasanya orang-orang Malaysia kalau pergi ke Jogjakarta pasti akan singgah ke Borobudur, Prambanan, Hutan Pinus, Kalibiru, Gumuk Pasir, Gereja Merpati, Pantai Timang dan tempat-tempat yang ada di dalam AADC2.

Tetapi kami pula sebaliknya, kami tidak la pergi kesemua tempat tersebut kerana that place too mainstream bagi kami. Chewah. Padahal kami sebenarnya kekangan masa untuk cover semua itu. Hihi

Ok, disebabkan majoriti dari kalangan kami menyukai aktiviti-aktiviti hiking (mendaki), maka terjadilah planning mendaki gunung di Jogja.

Jangan disangka Jogja hanya mempunyai tempat-tempat bersejarah je tau, tetapi juga terdapat banyak gunung–ganang bahkan mempunyai lebih 20 gunung di Jogjakarta.

Aku akan ceritakan secara terperinci sepanjang kami di sana. Trip kali ini diketuai oleh member aku Pijan Si Rambut Mop Lantai. Sepanjang di Jogjakarta, kami cover tempat seperti Gunung Andong-Kalibiru-Pantai Kesirat-Pulau Timang-Malioboro.

Mohon Fokus ya mas dan mbak. Hehhe, kalau boleh beli popcorn dulu sebelum membaca. Huhu.

9.45 a.m : Berlepas ke Jogjakarta dari KLIA2, semestinya fly dengan flight pilihan ramai tambang murah iaitu AirAsia, kami dapat tiket murah-murah jer. RM60 RETURN. Hehhe. Sayang Pak Tony.

Biasanya harga tiket dari KUL ke Jogja one way dalam RM200 lebih, tidak melebihi RM300. Kalau nak murah, selalu la alert dengan page Facebook Air Asia dan Airlines yang lain. Biasanya AirAsia selalu buat promo. Perjalanan hanya ambil masa 2 jam sahaja.

Dalam penerbangan tersebut, kami diedarkan satu borang imegresen untuk diisi, yang mana borang itu perlu diberi pada Pihak Pegawai Imegresen apabila sudah sampai di Airport Jogja nanti.

11. 45 a.m : Tiba di Airport Jogja, nama airport tersebut adalah Adisutjipto International Airport.

Alhamdulillah, cuaca ketika itu sangat baik. Setelah selesaikan urusan dengan pihak imegresen, kami terus mengambil bag masing–masing. Ketika itu, aku perlu menghubungi Cik Susi selaku owner van sewa.

Nasib baik di Airport tersebut ada Free Wifi, terus whatsaap Cik Susi bahawa kami sudah sampai di Airport. Mulanya, cik Susi menyuruh aku menulis nama aku di atas kertas, supaya mudah mengenalpasti aku, tetapi memang tak la aku nak buat macam tu, hahahaha.

Bilamana Cik Susi menerima whatsaap aku, Cik Susi memberitahu kami sila menunggu di luar pintu airport kerana staffnya Mas Rian yang akan memberi van sewa tersebut. Yes, sepanjang kami di sana, kami menyewa van pandu sendiri ye.

Kami sengaja tidak mahu ambil supir bukan setakat kerana mahal harganya, tetapi disebabkan kami mahukan cabaran. Dah nama pun pengembaraan, kurang best la kalau ada orang lain ikut serta, ye dak ? Hehhe.

Berani mati betul, bayangkan, bawa van tanpa bantuan supir di negara orang, dengan tidak tahu jalan dan selok beloknya, korang rasa?

Harga sewa Van (Daihatsu Lucio) IDR 300k per hari, kami sewa 2 hari setengah, jadi total sewa van sepanjang kami di sana adalah IDR 750k.

Sebenarnya sewa pandu sendiri banyak boleh berjimat tau kerana kalau ambil van+driver+minyak total hampir IDR 3juta. Tengok. Sebab itulah kami mengambil keputusan sewa pandu sendiri sahaja, selagi boleh berjimat kami akan berjimat. Hahahha.

12.30 p.m : Kami menunggu di luar pintu Airport dan mengambil van sewa tersebut dari Mas Rian, van itu kami tidak bayar terlebih dahulu, aku cakap akan bayar masa nak pulangkan nanti.

Oeh itu, semua kad pengenalan kami diserahkan pada Mas Rian sebagai cagaran. Lantaklah, sebab IC Malaysia bukannya laku di negara orang, yang penting passport. Huhuhu.

Tanpa membuang masa, kami terus masuk ke dalam van dan terus menuju ke kedai jual sim card. Wajib beli sebab kami perlukan Internet untuk mengakses Waze, kalau tidak boleh sesat kami dibuatnya.

Beli Sim Card Telkomsel harga IDR 90k siap internet 4GB sebulan. Cukup la tu, 3 hari sahaja bukannya sebulan. Sim ni pun kami berkongsi Internet 7 orang. Aku buat hotspot bagi semua boleh connect internet.

1.00 p.m : Dapat internet terus buka waze, menuju ke Gunung Andong yang terletak di Magelang. Jarak dari Terminal Airport ke Gunung Andong adalah 80 KM iaitu kira-kira 2 Jam 10 Minit.

Isi minyak full tank total IDR 219k di stesen minyak yang berdekatan sebelum terus memecut ke Gunung Andong.

Oh ya, di sini memang banyak penjual jalanan, bilamana kami berhenti je di traffic light, datang berduyun-duyun 3 ke 4 orang penjual jalanan menyuruh membeli barangan jualan mereka.

Kami yang sememangnya hati batu dan hati keras, terus tutup tingkap rapat-rapat dan kuncikan kereta sambil buat muka seposen. Huhuhu. Maaflah, kami datang sini pun cukup-cukup bajet ja.

3.00 p.m : Berhenti tepi jalan makan lunch Nasi Rames Warung Bu Diah di sempadan Tegalrejo.

Nasi Rames adalah satu hidangan khas Indonesia yang berupa nasi putih yang dicampur dengan berbagai lauk misalnya telur dadar yang dihiris, tempe orek, bihun, ayam, dan sebagainya.

Makna tengahari kami masing-masing semuanya sama menu, Nasi Rames dan Air Teh O ais 7 orang semuanya berjumlah IDR 120k. Selesai makan kami meneruskan perjalanan.

4.00 p.m : Tiba di Base Camp Gunung Andong, parking van di tempat parking.

Kami dikehendaki membayar permit mendaki seorang IDR 4k dan mengisi form maklumat peribadi kami sebagai langkah berjaga-jaga andai terjadi sesuatu musibah berlaku menimpa kalangan kami.

Selepas itu kami bersiap-siap menukar pakaian untuk mendaki dan membawa barang-barang yang perlu dibawa untuk bermalam di puncak Gunung Andong. Sesi regangan bermula yang diketuai Abam Sado kita.

5.00 p.m : Bermulanya pendakian Gunung Andong. Ok, kenapa Gunung Andong? kenapa tidak gunung-gunung lain?

Begini, Gunung Andong merupakan gunung kecil namun memiliki sejuta pesona. Panorama di puncak menyajikan gunung-gunung perkasa yang ada di Jawa Tengah.

Gunung Andong adalah gunung yang dikelilingi gunung-gunung besar seperti Gunung Merbabu,Merapi, Sumbing, Sindoro, Ungaran, dan Telomoyo.

Tinggi maksima Gunung Andong hanya 1.726 mdpl. Jika kami mendaki gunung tinggi-tinggi, rasanya esok kami tidak mampu berjalan lagi, hahaha.

Meskipun demikian, mendaki Gunung Andong tanpa persiapan adalah hal yang kurang bijak. Untuk sampai ke puncak kita memerlukan hampir 3 jam.

Trek Gunung Andong permulaannya agak landai tetapi bila hampir ke puncak ianya sangat curam. Untuk yang belum terbiasa mendaki gunung, hal ini akan cukup merumitkan.

Gunung Andong ini mempunyai 3 Pos sebelum sampai ke puncaknya, kami berhenti rehat setiap pos tersebut. Sebelum pos 1 kami disajikan pokok-pokok pinus, cantik sangat. Tenang sekali.

Sebab itulah kami tidak pergi ke Wisata Hutan Pinus, kerana di sini pun lebih kurang ja. Hehehe.

Sepanjang pendakian kami ketika itu amat gelap kerana sudah malam, hanya ditemani lampu suluh yang kami bawa.

Di sini, jam 6.00 petang sudah gelap seperti jam 7 malam. Beberapa kali kami tergelincir akibat kurang cahaya dan juga batu tanah yang licin.

Bila sampai di persimpangan ke puncak Gunung Andong ini ada Makam seorang tokoh penyebar agama Islam yakni makam Kyai Abdul Faqih (Joko Pekik).

Oleh itu, jangan lupa ziarah dan sedekahkan Al-Fatihah kepada beliau. Di situ juga berdekatan dengan mata air, jika ingin mengambil bekalan air bolehlah ambil disitu.

8.00 p.m : Tiba di puncak, masing-masing menjerit kepuasan, masakan tidak, sudah la mendaki dalam keadaan gelap gelita, bertambah dengan kaki krem dan cuaca yang sangat sejuk dan dingin sekali.

Sejuk terketar-ketar kami dibuatnya, aku sendiri pakai 3 lapis baju. Tanpa membuang masa, kami mendirikan khemah di situ, semuanya ada 4 khemah. Satu khemah dua orang.

Selesai memasang khemah, kami memasak daging burger dan sosej cheese atas dapur gas outdoor yang kawan bawa.

Memang sedap makan bila tengah sejuk dan penat ni. Hehe. Makan menu macam itupun cukup membuatkan kami kenyang. Alhamdulillah.

Kemudian, kami jerang air panas dan buatkan white coffe yang dibawa dari Malaysia, fuh nikmat tak terkata, layan.

Perkara paling aku tidak suka apabila perut buat hal di puncak gunung, mana mau cari tandas kat sini? Hahaha, jadi, terpaksalah aku mencari port baik punya yang jauh dari tempat perkhemahan, dengan berbekalkan air sebotol dan tisu basah akhirnya perjuangan aku selesai dan merasa kepuasannya. Sekurang-kurangnya ada juga peninggalan dari aku di sana. Hahahahahha.

11.00 p.m : kami tidur dalam khemah masing-masing dan menanti waktu esok untuk menikmati sunrise yang kononnya sunrise paling cantik di Indonesia.

SimCard Telkomsel : IDR 90k (IDR 15K per pax)
Minyak Van penuh tangki : IDR 219k
(IDR 31,285k per pax)
Makan tengahari Nasi Remes/teh o ais : IDR 120k (IDR 17,143k per pax)
Permit mendaki Gunung Andong : IDR 4k per pax

Total hangus :
IDR 67,428k per pax (RM21)

Baca: 7 Perkara Anda Perlu Tahu Sebelum Travel Ke Jogjakarta, Indonesia

5.00 A.M : Bangun pagi tetapi MasyaAllah, angin pagi itu tidak berhenti-henti dari semalam lagi, sejuk mencengkam tulang sum-sum kami, sejuk sangat, rasa malas hendak keluar dari khemah, tapi disebabkan kami tidak mahu terlepas matahari naik, kami gagahi jua.

Dikatakan matahari naik paling cantik adalah di Jogjakarta. Sebab itulah AADC2 shooting kat Jogja. Jadi, kita tengok betul atau tidak mitos tersebut.

5.30 A.M : Cahaya matahari mulai terpancar terbit tersipu-sipu. Semakin lama semakin gah cahayanya, SubhanaAllah. Indah sekali matahari naik di sini.

Kami terkaku seketika, menikmati dan menyelami perasaan masing-masing dihanyut hembusan angin gunung yang dingin. Cahaya matahari menampar kehangatan tubuh kami yang kesejukan. Nyaman sekali.

Itulah saat-saat yang dinantikan setiap pendaki gunung, menikmati keindahan sunrise dengan jelas dikelilingi gunung-gunung yang gagah perkasa teguh berdiri menghadap kami.

Kami tidak lupa untuk mengambil foto sebagai kenang-kenangan, pelbagai aksi dan gaya kami tonjolkan berlatar belakangkan sunrise, kami juga tidak lupa membawa bendera Malaysia dan negeri masing-masing, gah berkibar di atas Puncak Gunung Andong.

8.00 A.M : Setelah puas berfoto dan selfie, perut meronta-ronta kelaparan dan dahaga, kami menjerang air panas terlebih dahulu untuk membuat nescafe.

Alangkah nikmatnya menghirup nescafe panas ketika itu, dan kami memasak maggi goreng kari, fuhh, pagi-pagi dah makan maggi, hahaha, perkara biasa bagi travaller macam kami, maggi merupakan makanan WAJIB dibawa kerana apa? Mudah dimasak, hanya tunggu 2 minit sahaja dan terus boleh melantak. Hehhe.

9.00 A.M : Bersiap-siap dan mengemas barang-barang untuk kembali turun ke base camp tempat kami parkingkan van. Masa untuk kami sampai di bawah hanya 2 jam setengah, kalau mendaki semalam hampir 3 jam juga.

Semasa turun memang laju, jaga step korang, tersilap langkah boleh melecet ibu jari kaki korang. Huhu.

12.00 P.M : Alhamdulillah, semuanya selamat tiba di base camp, masing-masing membeli air untuk menghilangkan dahaga kerana ketika perjalanan hendak turun kami kekurangan bekalan air.

Di Base Camp itu ada satu kedai kecil yang menjual air botol, air bancuh, snek-snek, rokok dan sebagainya. Juga menjual keychain, sticker kereta dan motor serta baju Tshirt yang ditulis Gunung Andong.

Kami semua membeli baju setiap seorang sebagai kenang-kenangan. Harga baju Tshirt Gunung Andong adalah IDR 50k.

Setengah dari kami terus mandi membersihkan diri di dalam bilik air yang sedia ada di situ, ikutkan kena bayar, IDR 5k, tetapi kami masuk macam itu sahaja, hahaha. Setelah masing-masing selesai mandi dan menukar pakaian, kami terus beredar dari situ.

1.00 P.M : Sekarang kami ingin menuju ke Wisata Alam Kalibiru yang pernah media sosial viralkan, alang-alang mahu bercamping di Pantai Kesirat, kami singgah dahulu ke Kalibiru kerana satu jalan ke Pantai Kesirat juga.

Jarak perjalanan dari Gunung Andong menuju ke Kalibiru adalam 81 KM yang mana mengambil masa 2 jam 30 minit untuk tiba di sana. Wisata Alam Kalibiru ini berlokasi di desa wisata Kalibiru,Hargowilis, Kokap, Kulonprogo.

Desa wisata ini terletak di Hargowilis Kokap Kulonprogo pada ketinggian 450 Mdpl dikawasan perbukitan Menoreh.

2.30 P.M : Berhenti tepi jalan untuk makan tengahari. Kali ini kami ingin menikmati masakan bakso dan mee ayam yang sememangnya terkenal di sini.

Sepanjang perjalanan sentiasa ada gerai-gerai bakso dan mee ayam. Oleh itu, jangan bersedih kalau terlajak kerana masih banyak lagi gerai-gerai bakso menanti di hadapan. Hehhe.

Kami singgah makan Bakso Krikil dan mee ayam di Warung daerah Magelang.

Kami order menu yang sama, setiap orang makan Bakso Krikil, Mee Ayam dan Air Jeruk Ais. Total semuanya adalah IDR 77k. Seorang IDR 11k sahaja.

4.00 P.M : Tiba di Wisata Alam Kalibiru dengan jayanya, bukan senang hendak sampai ke sini ditambah pula kami sendiri yang memandu, hanya mengharapkan waze sahaja. Hahha.

Banyak kali juga kami tersesat jalan. Jangan malu bertanya dengan penduduk di sana, malu bertanya sesat jalan la jawabnya.

Ok, hendak ke pintu masuk Wisata Alam Kalibiru ini, kena naik Jeep ye ataupun mobil yang CC yang besar kerana hendak ke sana kena melalui jalan yang sangat tinggi curamnya, mencanak naik 90 darjah bak hang.

Oleh kerana kami tidak yakin dengan kemampuan van kami sewa itu, terpaksa kami menaiki Jeep yang disediakan di bawah. Setiap orang kena bayar IDR 35K untuk naik Jeep tersebut pergi dan balik.

Perjalanan ke pintu masuk Wisata Alam Kalibiru mengambil masa dalam 10-15 minit sahaja. Tiket masuk Wisata Alam Kalibiru ini adalah IDR 5K seorang.

Sedihnya kami kerana tidak dapat mengambil gambar di Spot 1,2 dan 3 yang diviral media sosial kerana ketika itu sudah ramai orang menunggu giliran dan pintu akan ditutup pada jam 6 Petang.

Jadinya kami tidak sempat la jawabnya. Oh ya, spot-spot tadi itu dikenakan bayaran ye kalau hendak naik bergambar di situ, harga dari IDR 15k – IDR 30k kerana ada photographer yang akan mengambil gambar kita.

Tapi tidak mengapa, kami masih boleh bergambar juga berdekatan spot tersebut, hehhe. Asalkan nampak pemandangannya sudah memandai.huhu.

Di Kalibiru ini, banyak gerai makan, kedai runcit, dan kemudahan seperti bilik air, tandas, tempat rehat, surau serta banyak aktiviti yang korang boleh main seperti flying fox, canopy walk dan sebagainya.

Kebiasaanya orang yang datang sini hanya ambil foto kerana keindahan pemandangannya yang memukau untuk diabdikan.

6.00 P.M : Bergegas ke Pantai Kesirat,Gunung Kidul untuk bermalam di situ. Jarak dari Kalibiru ke Pantai Kesirat adalah 68.5 KM iaitu kira-kira 2 jam hendak tiba ke sana.

Sebelum itu, kami berhenti di kedai runcit untuk membeli Air Mineral botol besar 1.5 Liter sekotak (12 boto ) berharga IDR 43,500K.

Dalam perjalanan ke Pantai Kesirat, jalan berbukit-bukit dan berliku-liku, kiri kanan hutan, maklumlah kawasan gunung.

Agak menyeramkan juga ditambah pula van semput-semput gagahi juga membawa kami seramai 7 orang ini. Hahaha. Berbau hangit minyak gearbox van itu dibuatnya. Huhuhu.

8.00 P.M : Setelah bertanya hampir 3 orang penduduk di kawasan itu, maka sampailah kami di tempat yang dituju, tetapi kena melalui tol, ada budak yang jaga tol tersebut, nak melaluinya kena bayar IDR 15K, lebih kurang 15 minit sahaja kami sampai di Pantai Kesirat tersebut.

Setibanya di sana, memang keadaan sekelilingi gelap gelita, hanya kedengaran bunyi ombak memukul tebing dengan derasnya serta angin pantai berlalu denagn dinginnya.

Tenang sekali ketika itu. Sebelum kami ada dalam 3 group yang datang awal dari kami bercamping disitu juga. Kami mencari port yang baik punya untuk mendirikan khemah dan bermalam di situ.

Kenapa bermalam di Pantai Kesirat? Tidak pernah dengar pun. Terkenal ke pantai tu?

Haaa.. Dah nama pun pengembaraan, mestilah mencari sesuatu tempat yang tidak ramai orang tahu bahkan sesetengah penduduk Jogjakarta sendiri pun tidak tahu Pantai Kesirat ini, apatah lagi orang dari negara lain, hehhe.

Ok, Pantai Kesirat ni berbeza dari pantai-pantai lain kerana pantai Kesirat ini tidak mempunyai pasir pantai tetapi hanya mempunyai tebing tinggi yang berbataskan terus dengan air laut.

Oleh kerana itulah bila ombak datang terus memukul kuat di tebing sehingga terpecik airnya. Biasanya orang datang ke sini untuk memancing dan bercamping menikmati sunset, kononnya sunset di sini cantik banget.

Tebing ini mempunyai satu sahaja Pokok Tunggal yang mana menjadi satu mercu tanda pantai ini.

9.00 P.M : Selesai mendirikan khemah masing-masing, kami memasak Instant Food iaitu nasi, Sardin dan Chicken Curry yang dibawa dari Malaysia.

Juga membuat unggun api untuk menghalau nyamuk dan binatang buas. Kami makan penuh berselera, masakan tidak sepanjang hari penat berjalan.

Memang terbaik masakan kami malam itu, habis licin tidak tinggal sket habuk pon. hehhe

10.00 P.M : Selesai makan malam, kami membentangkan perbelanjaan yang telah dikeluarkan, sebenarnya setiap perbelanjaan kami keluarkan dibiayai dahulu oleh salah seorang daripada kami.

Contohnya beli sim card, aku dahulukan duit aku. Untuk minyak van member aku Khidir dahulukan duitnya dahulu.

Untuk tiket dan kos-kos yang lain juga setiap dari kami dahulukan duit dan bayar sekaligus. Oleh itu, kami duduk membulat membentangkan kos yang telah dikeluarkan dan berapa jumlah yang perlu di bayar balik.

Sedikit kekeliruan kerana hendak membayar balik bukannya mudah kerana setiap orang tidak ada duit kecil.

Jadinya agak susah untuk membayar balik. Datangnya seorang member aku ini yang bernama Zahid, dialah yang memberi solusi cara menangani masalah ini.

Aku nak cerita pun tidak reti, tapi yang pasti, semua hutang-hutang diselesaikan dengan jayanya. Huhuhu. Kredit kepada beliau.

11.00 P.M : Mata sudah mengantuk, tidur dalam khemah masing-masing.Oh ya, di sini tiada langsung coverage Internet tau, so korang janganlah mimpi nak update facebook ketika ini.. kikikii

Lunch Bakso,Mee Ayam,Air Jeruk Ais : IDR 11k per pax
Tambang Jeep pergi dan balik : IDR 35K per pax
Tiket Masuk Kalibiru : IDR 5K per pax
Air Mineral 1.5L Sekotak (12 botol) : IDR 43,500K (IDR 6,215K per pax)
Tol masuk Pantai Kesirat : IDR 15K (IDR 2,143K per pax)

6.00 A.M : Bangun dan mengambil foto keindahan Pantai Kesirat, sunrise tidak nampak di sini.

Biasanya orang datang ke Pantai Kesirat untuk menikmati sunset. Apapun masih tetap cantik pemandangan di sini, sungguh tenang sekali.

Laut yang membiru berkilauan bak batu permata, pukulan deras ombak yang mengasyikkan, angin menghembus helanya yang segar dan nyaman sekali.

Andaikata aku boleh mendirikan rumah di sini, alangkah bahagianya hidupku. terbayang-bayang di fikiran sedang berlari berkejar-kejaran dengan anak dan isteriku, chewah. Hanyut perasaan aku dibuatnya di sini.

7.00 A.M : Sarapan kami goreng cucur ikan bilis Adabi.

8.00 A.M : Mengemas dan bersiap-siap menuju ke Pantai Timang, Tepus. Jarak dari Pantai Kesirat ke Pantai Timang adalah 55.7 KM kira-kira 1 jam 40 minit masa perjalanan untuk tiba ke sana.

Semasa hendak keluar dari parking Pantai Kesirat, kami kena bayar untuk parking tersebut sebanyak IDR 15K.

Ok, Perjalanan ke sana kami kena melalui beberapa pantai seperti Pantai Baron, Pantai Kukup, Pantai Sepanjang, Pantai Drini dan banyaklah. Dalam perjalanan itu juga kami kena bayar permit keluar masuk Gunung Kidul iaitu IDR 10K seorang.

10.45 A.M : Kami sudah hampir tiba ke destinasi, jalannya MasyaAllah, teruk sekali, berbatu batu tidak sekata, kami risau juga jika tayar van dibuatnya pecah, mati la nak.

Tibanya di tempat parking, kami kena membonceng ojek (moto ) untuk ke Pulau Timang tersebut kerana jalannya amat teruk sekali, andaikata jerawat di muka korang sangat teruk, teruk lagi jalan ke Pulau Timang ini. Paling teruk di abad ini.

Membayar tambang Ojek pergi dan balik adalah IDR 30K seorang. Kami beramai- ramai membonceng ojek dan menuju ke Pulau Timang, kira-kira dalam 10 minit sampailah ke Pulau Timang dari tempat parking tadi.

Sepanjang jalan ke sana, memang teruk jalannya, berkerutu habis punggungku di hentak-hentak mengikut alunan batu-batuannya. Hahha.

11.00 A.M : Menuju ke pondok diorang dan memberitahu hendak naik Gondola. Ok, korang mesti nak tahu kan apa yang bestnya Pulau Timang nie.

Kunjungan ke Jogjakarta tak lengkap jika anda tak berkunjung ke Pantai Timang. Mengapa? Ia merupakan sebuah kawasan pantai yang sangat indah, dipenuhi dengan pasir putih dan juga deretan batu-batuan yang sangat eksotik!

Tambah menarik, kini pelancong dibenarkan untuk menaiki gondola tradisional yang begitu mencabar dan boleh dikatakan sangat menakutkan!

Hanya dibina daripada kayu, sebenarnya gondola ini digunakan oleh penduduk tempatan untuk mencari lobster dari pantai Timang ke Pulau Watu Panjang di seberangnya.

Harga untuk naik gondola ini adalah IDR 200K seorang, kalau orang tempatan harga IDR 150K seorang. Mahal?

Bbagi aku harga itu berbaloi kerana gondola itu diorang tarik guna tenaga diorang okai, langsung tidak menggunakan bantuan mesin, 100% guna sepenuh kudrat mereka.

Korang ingat tak penat ka tarik gondola sejauh 200 meter ditambah pula dengan berat korang lagi. Huhuu.

Hurm, aku mungkin dilahirkan tanpa rasa gayat, sebab aku sedikitpun tidak takut naik gondola tersebut walaupun bawah tu laut bergelora bagaikan Raja Laut mengamuk dan murka. Kalau orang lain kemungkinan rasa ngeri juga la.

Setelah puas bergambar dan berselfie di Pulau Timang, kami bergegas balik dan membonceng ojek tadi kembali ke tempat parking van.

1.00 P.M : Kami membayar parking van tadi sebanyak IDR 5K, dan terus menuju ke Malioboro. Jarak dari Pulau Timang ke Malioboro adalah 67.8 KM iaitu kira-kira 2 jam 20 minit untuk tiba ke sana.

3.00 P.M : Akhirnya kami sampai juga di tempat shopping yang terkenal di Malioboro setelah puas bertanya orang di mana arahnya.

Tambahan pula Internet kami buat hal, tidak boleh nak mengakses internet, kemungkinan data sudah habis. Huhuhu.

Kami parking van di tempat parking Malioboro Mall, tiket parking IDR 2K untuk sejam pertama.

Kami tidak boleh lama-lama di sini kerana kami harus check in flight kami departure jam 5.15 petang. Oleh itu kami hanya spend satu jam sahaja untuk shopping.

Malioboro street ni merupakan pusat beli belah yang terkenal di Jogjakarta dengan harga barangannya yang murah dan boleh dikatakan syurga beli belah.

Memang rambang mata kami dibuatnya, di sini terkenal dengan pelbagai aneka cendera mata dan kraftangan seperti kain batik, barangan rotan, telekung batik, keychain, tshirt dan banyak lagi.

Hampa sungguh di sini kami tidak nampak langsung fridge mgnet. Aku kalau pergi tempat orang memang selalu beli bendalah ni sebagai bukti dan tanda aku pergi ke tempat tersebut. Huhuu. Kepuasan dia lain macam weh.

Hampir satu jam kami bershopping, inilah hasil tangkapan aku :
Baju Jogja sehelai IDR 30K
Wallet batik IDR 30k for 3pcs
Keychain IDR 10k (10 pcs ) murah bak hang. Huhu.

Jam menunjukkan hampir jam 4 petang, kami berlari anak bergegas menuju ke tempat parking van kami, dalam hati masing-masing memang agak risau kalau-kalau kami tidak sempat nak check in. Tambahan dengan internet tidak berfungsi, aduhai, gelisah kami dibuatnya.

4.00 P.M : Terus menuju ke Adisucipto International Airport untuk check in. Jarak dari Malioboro City ke Airport adalah 2.3 KM sahaja kira-kira hanya 16 minit untuk tiba ke sana.

Oleh kerana internet kami tidak berfungsi, kami hanya melihat signboard sahaja. Nasib baik jumpa juga airport. Hehehe. Semasa internet masih ok, aku sempat whatsaap Mas Rian untuk menunggu kami di Airport jam 4 petang.

Oh ya, nak drop kereta di Airport kena bayar tau. Kat Malaysia pun takde la sekejam ini, habis semua benda nak kena bayar. Ini korang kena bersabar la ye.

Harga drop kereta IDR 4K. Penjaga tunggu betul-betul di hadapan pintu masuk airport.

Nak tak nak kena bayar la walaupun kami hanya ingin pulangkan van je. Kalau hendak parking kereta kena bayar IDR 80k. hahahha.

4.15 P.M : kami settlekan urusan sewa van tersebut dan membayar duit sewa selama kami menyewa 3 hari iaitu sebanyak IDR 750k. Mas Rian mengucapkan terima kasih dan memberi balik Kad Pengenalan kami semua.

Kami bergegas masuk ke dalam airport untuk urusan check in, Alhamdulillah, nasib baik sempat. Kalau tidak, burn tiket balik kami semua, hahha.

Oh ya, diingatkan kepada semua, anda dilarang hand carry batang monopod, batang go pro, batang hiking, dan seumpama dengannya dalam kapal. Harus di check in ya, jika tidak mahu kena dirampas.

Setelah kami masuk boarding, dalamnya masih ada kedai-kedai menjual cenderamata,makan minum dan sebagainya.

Jeng jeng akhirnya aku sudah nampak fridge magnet yang aku tercari-cari dari tadi.

Aku pun rembat satu fridge magnet yang bertulis perkataan Jogja. Hehhe. Harganya IDR 20K. Normal price dan tidak murah sebenarnya. Biasalah, dalam airport kan. Huhu.

5.00 P.M : masuk ke dalam gate dan scan banggage hand carry buat kali terakhir. Depan aku ada sorang mamat ini sangkut dia punya bagpack kerana melebihi 7KG. Dan didenda sebanyak RM100. Gila kau, memang betul-betul ketat undang-undang kat sini.

Jadi korang kena beringatlah, kalau tidak mahu duit terbang melayang begitu sahaja.

5.15 P.M : Fly balik ke Kuala Lumpur, dalam perjalanan balik kami tidur tak hingat dunia, siap berdengkur lagi, lantaklah. janji puas !! haahaha

Misi pengembaraan kami selesai dengan jayanya.

Tiket parking pntai kesirat : ( IDR 15k ) IDR 2,142k per pax
Entrance wisata gunung kidul : IDR 10k per pax
Ojek ke pulau timang : IDR 30k per pax
Parking van pulau timang : ( IDR 5k ) IDR 714 per pax
Gondola entrance : IDR 200k per pax
Parking di mall malioboro : (IDR 2k ) IDR 286 per pax
Drop van di airport : ( IDR 4k ) IDR 572 per pax
Van sewa : IDR 750k ( IDR 107,143k )

Hari Pertama : IDR 67,428K
Hari Kedua : IDR 59,358K
Hari Ketiga : IDR 350,857K
+ makanan dan bahan-bahan memasak yang beli dari Malaysia (RM20 per pax)

Baca lagi: 12 Tip Travel Ke Lokasi Menarik Di Jogjakarta, Indonesia